Radion sinfoniaorkesteri

**Radion sinfoniaorkesteri** (lyh. **RSO**, , ) on Yleisradion orkesteri. Se perustettiin vuonna 1927, vuosi Yleisradion perustamisen jälkeen. Orkesterissa soittaa 99 vakinaista muusikkoa. Orkesterin konserttipaikka on Helsingin Musiikkitalo. Ylikapellimestarina vuodesta 2021 alkaen on Nicholas Collon.

Radion sinfoniaorkesteri on tehnyt yli sata levytystä ja tekee säännöllisesti konserttikiertueita ympäri maailmaa. Orkesterin ohjelmistossa on tärkeässä roolissa uusi suomalainen musiikki. RSO kantaesittää kausittain Yleisradion tilausteoksia. Aktiivisen kiertuetoiminnan ja levytyksien lisäksi orkesterin konsertit ovat kuultavissa Yle Radio 1 -radiokanavalla ja Yle Areena -verkkopalvelussa.

## Historiaa
RSO:n ensimmäisiä konserttipaikkoja oli muun muassa Helsingin yliopiston juhlasali, jossa orkesteri piti myös ensimmäisen julkisen konserttinsa. Myöhemmin RSO konsertoi Kulttuuritalon Aalto-salissa ja vuosina 1971–2011 Finlandia-talossa, kunnes orkesteri siirtyi Musiikkitaloon syksyllä 2011.

Yleisradion alkuvuosikymmeninä RSO:n soittajista koottiin monia tilapäisiä ja pysyvämpiä pienempiä kokoonpanoja tarpeen mukaan. Pisimpään näistä toimi Radion viihdeorkesteri 1953–1966, ja 1931 perustetusta Radion jousikvartetista tuli pian Sibelius-kvartetti, joka toimi 1933–1974. Muita osakokoonpanoja olivat Radion puhallinorkesteri, salonkimusiikkia 1930-luvulta asti soittanut Radiosekstetti, Radion kamariorkesteri ja vuonna 1964 perustettu Radion nykymusiikin yhtye. Viimeisetkin osakokoonpanot lakkautettiin 1970-luvun loppuun mennessä. RSO:n kanssa tekivät yhteistyötä vuosina 1940–1977 toiminut Radion sinfoniakuoro (aiemmilta nimiltään Solistikuoro ja Radiokuoro) ja vuosina 1962–2005 toiminut Radion kamarikuoro.

Orkesterin ylikapellimestarina toimivat ennen Collonia Hannu Lintu (2013–2021) ja Sakari Oramo (2003–2013). RSO:n intendenttinä toimi vuodesta 2001 Tuula Sarotie.
Hänen jäätyään eläkkeelle vuonna 2024 intendenttinä aloitti Maris Gothóni.

Orkesterin levytysten joukossa on muun muassa Jean Sibeliuksen ainoa taltioitu kapellimestariesiintyminen. Sakari Oramon kanssa RSO on levyttänyt muun muassa Béla Bartókin, Kimmo Hakolan, Magnus Lindbergin, Jouni Kaipaisen ja Joonas Kokkosen teoksia sekä Armas Launiksen *[[Aslak Hetta (ooppera)|Aslak Hetta]]* -oopperan ensilevytyksen. Levytykset ovat saaneet useita palkintoja, joista tuorein, MIDEM Classical Awards -palkinto myönnettiin 2008 Sakari Oramon johtamalle RSO:n ja Lisa Batiašvilin levytykselle Lindbergin ja Sibeliuksen viulukonsertoista (Sony BMG). New York Times valitsi RSO:n Magnus Lindbergin orkesteriteoslevytyksen vuoden levyksi 2008. RSO levyttää myös esimerkiksi Ondinelle.

RSO on soittanut ulkomailla lähes 300 konserttia. Kaudella 2009–2010 orkesteri vieraili muun muassa Pietarissa, Länsi-Afrikan Beninissä ja Tukholmassa. Beninissä RSO oli ensimmäinen länsimainen sinfoniaorkesteri.

RSO on saanut useita kotimaisia ja eurooppalaisia palkintoja ja ollut kahdesti (2020 ja 2021) Grammy-ehdokkaana parhaan klassisen kokoelman sarjassa.

Yle Teema televisioi orkesterin konsertteja vuosina 2013–2017 *[[Kausikortti]]*-ohjelmassa.

Marras-joulukuussa 2025 ensiesitettiin RSO:sta kertova kuusiosainen seurantadokumenttisarja *[[99 valittua]]*.

## Kapellimestarit
### Ylikapellimestarit

* Toivo Haapanen 1929–1950
* Nils-Eric Fougstedt 1950–1961
* Paavo Berglund 1962–1971
* Okko Kamu 1971–1977
* Leif Segerstam 1977–1987
* Jukka-Pekka Saraste 1987–2001
* Sakari Oramo 2003–2012
* Hannu Lintu 2013–2021
* Nicholas Collon 2021–

### Muut kapellimestarit
* Erkki Linko 1927–1952
* Erik Cronvall 1944–1969
* Nils-Eric Fougstedt 1944–1950
* Georg Schnéevoigt 1947
* Simon Parmet 1948–1953
* George de Godzinsky 1953–1980
* Paavo Berglund 1955–1962
* Okko Kamu 1970–1971
* Kari Tikka 1972–1976
* Leif Segerstam 1987–1995
* Jukka-Pekka Saraste 1985–1987
* Sakari Oramo 1994–2003
* Hannu Lintu 2012–2013

## Intendentit
Lähteet: 
* Aulis Sallinen 1960–1969
* Mikko Kokkonen 1970–1976
* Kalevi Kuosa 1976–
* Risto Nieminen 1989–1991
* Helena Hiilivirta 1991–1999
* Magnus Still 1999–2001
* Tuula Sarotie 2001–2024
* Maris Gothóni 2024–

## Lähteet

## Aiheesta muualla

* RSO:n kotisivut
* Ylen Elävä arkisto – Radion sinfoniaorkesteri